钦定古今图书集成/明伦汇编/氏族典/第164卷 > 《廖用贤尚友录》 > 潘濬
## 钦定古今图书集成/明伦汇编/氏族典/第164卷 > 《廖用贤尚友录》 > 潘濬

按《吴志潘濬传》：“濬字承明，武陵汉寿人也。弱冠从宋
仲子受学，年未三十，荆州牧刘表辟为部江夏从事，
后为湘乡令，治甚有名。刘备领荆州，以濬为治中从
事。备入蜀，留典州事。孙权杀关羽，并荆土，拜濬辅军
中郎将，迁奋威将军，封常迁亭侯。权称尊号，拜为少
府，进封刘阳侯，迁太常。五谿蛮叛乱盘结，权假濬节”，
督诸军讨之。信赏必行，法不可干，斩首获生，盖以万
数。自是群蛮衰弱，一方宁静。赤乌二年卒。子翥嗣。